15મી ઑગસ્ટથી રાજ્યના સ્ટેટ હાઈવે પર આવેલા ટોલ ટેક્સમાંથી ખાનગી વાહનો અને એસટી બસને મુક્તિ મળશે તેમ આજે ડેપ્યુટી સીએમ નીતિન પટેલે જણાવ્યું છે. તેમણે કહ્યું કે સ્ટેટ હાઈવે પરના 12 રસ્તાઓ પર આવેલા ટોલ બુથ પર ખાનગી કાર અને થ્રી વ્હીલરને ટોલ ટેક્સ આપવો નહીં પડે. એસટી બસને પણ ટોલમાંથી મુક્તિ આપતા તેના ભાડામાં આશંકિ ઘટાડો થાય તેવી પણ શક્યતા છે. ટોલ પરના કોન્ટ્રાકટરોને રાજ્ય સરકાર પૈસા ચૂકવશે, આથી રાજ્ય સરકારનો વર્ષે અંદાજે 150 કરોડ રૂપિયાથી વધુનો બોજો પડશે. જો કે નેશનલ હાઈવે પર લેવાતા ટોલટેક્સ યથાવત જ રહેશે.